En mand på omkring 35 år er lige nu i politiets søgelys. Han har flere gange forsøgt at få udbetalt gevinster fra falske præmiekvitteringer til Danske Spil. Og mandag aften lykkedes det. - Han havde syv falske kvitteringer med præmier for 7.500 kroner, som han fik indløst hos Spar i Sjørring, siger Jørgen Jensen fra lokalpolitiet i Thisted. Manden fik lov til at spille for de 7.500 kroner. Jørgen Jensen fortæller, at den samme mand også dagen før forsøgte at bruge de falske præmiekvitteringer i Dagli’ Brugsen i Hundborg og i Spar i Hanstholm. I november sidste år brugte han også falske præmiekvitteringer hos Spar i Humlum. - Vi vil gerne advare andre butikker om det, og hvis folk ved, hvem manden er, vil vi meget gerne høre fra dem, siger Jørgen Jensen. Politiet kan kontaktes på telefonnummer 114.
Med falske præmiekvitteringer fra pengespil snød en mand personalet i Spar i Sjørring for 7.500 kroner.